Nõukogu ühismeede 2003/473/ÜVJP,

25. juuni 2003,

mis käsitleb Euroopa Liidu osalemist Gruusia/Lõuna-Osseetia konflikti lahendamise protsessis

EUROOPA LIIDU NÕUKOGU,

võttes arvesse Euroopa Liidu lepingut, eriti selle artiklit 14,

ning arvestades järgmist:

(1) 26. veebruaril 2001 teatas nõukogu oma valmisolekust olla Lõuna-Kaukaasias poliitiliselt aktiivsem ja otsida uusi viise selles piirkonnas konfliktide vältimiseks ja lahendamiseks tehtavate jõupingutuste toetamiseks, eelkõige tugevdades koostööd Euroopa Julgeoleku- ja Koostööorganisatsiooniga (OSCE).

(2) 29. oktoobril 2001 võttis nõukogu vastu ühismeetme 2001/759/ÜVJP, mis käsitleb Euroopa Liidu osalemist Lõuna-Osseetia konflikti lahendamise protsessis. [1]

(3) Kõnealuses ühismeetmes sätestatud Euroopa Liidu osalemine OSCE missioonis Gruusias on tulemuslikult taganud alaliste sekretariaatide toimimise OSCE egiidi all nii Gruusia kui Lõuna-Osseetia poolel ning aidanud kaasa konflikti lahendamise protsessis peamist osa etendavate ühise kontrollkomisjoni ja ekspertrühma koosolekute korraldamisele.

(4) Euroopa Liit leiab, et tema abi on suurendanud nii Euroopa Liidu kui OSCE osa konflikti lahendamises.

(5) OSCE ja ühise kontrollkomisjoni kaasesimehed on taotlenud Euroopa Liidult täiendavat abi ning Euroopa Liit on nõustunud andma täiendavat finantsabi konflikti lahendamise protsessi toetamiseks.

(6) Komisjon on nõustunud vastutama käesoleva ühismeetme rakendamise eest.

(7) Komisjon kannab hoolt, et Euroopa Liidu osalemine projektis oleks asjakohasel viisil nähtav,

ON VASTU VÕTNUD KÄESOLEVA ÜHISMEETME:

Artikkel 1

1. Euroopa Liit osaleb Lõuna-Osseetia konflikti lahendamise protsessi toetamises.

2. Sel eesmärgil toetab Euroopa Liit OSCE toiminguid, et rahastada ühise kontrollkomisjoni ja ekspertrühma koosolekuid, korraldada konverentse ühise kontrollkomisjoni egiidi all ning avaldada ühise kontrollkomisjoni teabelehte.

Artikkel 2

1. Käesoleva ühismeetmega ettenähtud finantsabi väljamaksmise eelduseks on vähemalt kahe ühise kontrollkomisjoni ja ekspertrühma koosoleku korraldamine 12 kuu jooksul alates komisjoni ja OSCE missiooni Gruusias vahel sõlmitava rahastamislepingu jõustumisest. Nii Gruusia kui Lõuna-Osseetia pool peaksid tegema märgatavaid pingutusi, et saavutada tegelikku poliitilist edu protsessis, mille eesmärk on jõuda omavaheliste erimeelsuste püsiva ja rahumeelse lahendamiseni.

2. Nõukogu teeb käesoleva ühismeetme rakendamise ülesandeks komisjonile, pidades silmas artikli 1 lõikes 2 sätestatud eesmärgi täitmist. Selleks sõlmib komisjon rahastamislepingu OSCE missiooniga Gruusias Euroopa Liidu osamaksu kasutamise kohta, mis antakse toetusena.

3. OSCE missioon Gruusias hoolitseb lähetuskulude tasumise, ühise kontrollkomisjoni egiidi all konverentside korraldamise ja ühise kontrollkomisjoni teabelehe avaldamise eest. Rahastamislepingus nähakse ette, et OSCE missioon Gruusias kannab hoolt, et Euroopa Liidu osalemine projektis on nähtav.

4. Komisjon on oma Tbilisi esinduse kaudu tihedas kontaktis OSCE missiooniga Gruusias, et kontrollida ja hinnata edasiminekut ning tagada tegevuse edukus ja artikli 1 lõikes 2 nimetatud eesmärgil antava toetuse õige kasutamine.

5. Komisjon annab meetme rakendamisest nõukogule kirjalikult aru eesistuja kaudu, keda abistab ühise välis- ja julgeolekupoliitika kõrge esindajana tegutsev nõukogu peasekretär. See teave võib põhineda eelkõige korrapärastel aruannetel, mida OSCE missioon Gruusias peab esitama vastavalt lepingulistele suhtele, mille ta on komisjoniga sõlminud artikli 2 lõike 2 kohaselt.

Artikkel 3

1. Artikli 1 lõikes 2 nimetatud eesmärgi saavutamiseks vajalik lähtesumma on 160000 eurot.

2. Esimeses lõikes nimetatud summast rahastatavaid kulutusi hallatakse vastavalt Euroopa Liidu üldeelarve suhtes kohaldatavatele Euroopa Ühenduse menetlustele ja eeskirjadele, välja arvatud asjaolu, et eelrahastamise summad ei jää Euroopa Ühenduse omandisse.

Artikkel 4

1. Käesolev ühismeede jõustub 1. juulil 2003.

Käesolev ühine seisukoht kehtib 30. juunini 2004.

2. Käesolev ühismeede vaadatakse läbi kümne kuu möödumisel selle jõustumisest.

Artikkel 5

Käesolev ühismeede avaldatakse Euroopa Liidu Teatajas.

Brüssel, 25. juuni 2003

Nõukogu nimel

eesistuja

G. Papandreou

[1] EÜT L 286, 30.10.2001, lk 4.

--------------------------------------------------